# Vall de Llubriqueto

La Vall de Llubriqueto és una vall d'origen glacial dins del terme municipal de la Vall de Boí, a l'Alta Ribagorça. Més del 41%, de la seva superfície és dins del Parc Nacional d'Aigüestortes i Estany de Sant Maurici, i la resta dins de la zona perifèrica.
Llubriqueto «té el mateix origen etimològic que Llebreta, o sigui, derivat de lucubrum, nom de la planta Colchicum autummale (safrà bord).».

## Geografia

Afluent per la dreta de la Noguera de Tor, orientada de nord-oest a sud-est, la vall supera els 1.426 metres, la seva superfície aproximada és de 9,06 km² i té uns 13,9 km de perímetre.
La carena que envolta la vall, fronterera amb la sud-oriental Vall de la Montanyeta, s'aixeca cap al nord-oest des de la Ribera de Caldes: amb el Serrat de Cinyello que s'estenen fins al Bony dels Roures (2.085,5 m); per girar poc després del Serrat des Fonts direcció oest, cap als Bonys de la Cova (2.415'4 m); i a l'oest-nord-oest després, on hi ha el Pic de Fenerui (2.584'9 m). Limitant amb l'occidental Vall de Barravés, la carena va a buscar el Pic del Ferro (2.578'6 m) al nord, després el Coll de Fenerui (2.497'5 m) i el Pic de les Capceres d'Estany Roi (2.584'1 m) al nor-nord-oest, el Pic del Cap d'Estany Roi (2.827'3 m) al nord-est i el Pic de Baserca (2.872'7 m) al nord. Vorejant la septentrional Vall de Besiberri, la cresta travessa el Coll Arenós (2.826'2 m) i la Colladeta d'Abellers (2.856'8 m) direcció nord-est, després la Punta Senyalada (2.952'6 m) cap a l'est, el Pic d'Abellers (2.983'4 m) rumb est-nord-est, i el Coll d'Abellers (2.884'6 m) i el Besiberri Sud (3.023'4 m) a l'est. El següent tram, fronterer amb l'oriental Capçalera de Caldes, segueix cap al sud, on s'alça el Pic de Comaloforno (3.029'2 m), sostre de la vall i del parc. Al sud d'aquest tres mil, limitant amb la Ribera de Caldes per l'est, la carena continua per la Punta de Passet (2.997'6 m) i la Punta de Lequeutre (2.966'2 m). La Serra Plana continua direcció sud fins al Bony de la Carma (2.448'5 m), on la carena pren rub sud-est i davalla cap a la riba dreta de la Ribera de Caldes, a llevant del Barranc de la Sallent.
En el Pic del Cap d'Estany Roi la carena es bifurca; i un tram, la Cresta dels Gémena, s'estén cap al sud-sud-est fins al Pic de l'Estany Gémena (2.553'1 m) dividint la vall en dos i separant els nord-orientals Estanys de Gémena del sud-occidental Estany Roi.
En el curs superior de la zona sud-occidental hi ha, esglaonats direcció sus-sud-est, els estanys Roi de Dalt (2.388 m) i Roi (2.305 m). A llevant d'aquest últim llac hi ha les Basses d'Estany Roi; i en l'extrem meridional de l'estany neix el Barranc d'Estany Roi que, girant de sud-est a est, travessa la Pleta del Pi per anar a buscar el Barranc de Llubriqueto, al que s'uneix en el Pla de la Cabana. En el sector nord-oriental de la vall s'encadenen, en direcció sud, un seguit d'estanys: en la Coma d'Abellers els més alts, els Estanys Gelats (2.579, 2.522 i 2.504 m); i els estanys Gémena de Dalt (2.272 m) i Gémena de Baix (2.234 m), més avall. El Barranc de Llubriqueto neix en el desguas d'aquest últim llac, i en el Salt de Llubriqueto es precipita cap a l'esmenat Pla de la Cabana, on gira al sud-est. En el tram final, el barranc continua el seu curs cap al sud-est, desplomant-se pel salt de la Sallent cap a la riba dreta de la Noguera de Tor, just per sota de Caldes de Boí.

## Rutes

El camí que s'endinsa dins la vall té el seu punt de sortida en Toirigo, just passat el pont de l'entrada al parc per Cavallers. La ruta s'enfila cap a l'oest buscant el Barranc de Llubriqueto, just damunt el salt de la Sallent, i on el camí gira al nord-oest. Per damunt d'aquest punt s'obre la primera de les alternatives:
* Vall de la Montanyeta: a mig camí del Pla de la Cabana, aquesta ruta va a buscar el Tou de les Olles al sud i continua en la mateixa direcció per rodejar, pel sud, el Bony dels Roures i girar a ponent per saltar de l'una a l'altre vall.
Arribats al Pla de la Cabana hi ha tres opcions:
* Pic de Comaloforno. La ruta pren direcció llevant per flanquejar pel sud el Bony de la Carma i gira rumb nord, travessa la Coma d'Estapiella, voreja per llevant l'Estany de la Llosa i l'Estanyet de Comaloforno, corona el Portell de Comaloforno i finalment, carenat oest-nord-oest, ascendeix al cim.
* Estany Gémena de Baix. El camí s'enfila primer cap al nord, per virar després cap a ponent i arribar a l'estany, on hi ha nombroses alternatives:
** Basses d'Estany Roi. La ruta va a buscar-les directament cap a l'oest.
** Pic de l'Estany Gémena. A l'oest de l'estany.
** Coll d'Abellers per la carena occidental del Circ de Gémena: Pic de l'Estany Gémena, Cresta dels Gémena, Pic del Cap d'Estany Roi, Pic de Baserca, Coll Arenós, Colladeta d'Abellers, Punta Senyalada i Pic d'Abellers.
** Vall de Besiberri pel Coll Arenós. Vorejant l'Estany Gémena de Baix, per qualsevol de les ribes, fins al desguàs de l'Estany Gémena de Dalt, per anar a buscar després el coll situat al nord-oest.
** Serra Plana. La ruta va a buscar la carena a llevant i s'eleva direcció nord, on hi ha la Punta de Lequeutre i la Punta de Passet. Des de la serra també es pot optar per baixar a l'Estany de la Llosa, que és a llevant.
** Estany Gémena de Dalt. Vorejant l'Estany Gémena de Baix per qualsevol de les ribes.
*** Estanys Gelats. Vorejant l'Estany Gémena de Dalt per llevant, per pujar a la Coma d'Abellers on hi ha els llacs. Dues són les alternatives en aquest punt: Punta Senyalada. Pel sud del més meridional dels estanyets i virant al nord-oest, o Coll d'Abellers. Deixant els estanyets a ponent. Un cop al coll es pot saltar a la Vall de Besiberri que és al nord; coronar l'occidental Pic d'Abellers, iniciar l'ascensió al Besiberri Sud, atacar el Pic de Comaloforno.
* La tercera opció és pujar-hi pel Barranc d'Estany Roi, que s'estén direcció oest des del pla, travessant la Pleta del Pi. Les alternatives en l'ascens són:
** Pic de Fenerui. A mig camí entre la pleta i de les Basses d'Estany Roi es gira cap al sud-sud-oest, i es coronen els Bonys de la Cova abans de girar a l'oest-nord-oest per fer el cim.
** Estany Gémena de Baix. Des de les Basses d'Estany Roi, agafant rumb a llevant.
** Pic d'Estany Roi. Arribant a l'Estany Roi es va a buscar el cim, que és al sud-oest, flanquejant les penyes pel sud-est.
** Vall de Barravés per la Collada de Fenerui. Superat l'Estany Roi, per la seva riba dreta, es puja al coll que és a ponent. Des de la collada fàcilment es poden assolir els pics que la flanquegen: el d'Estany Roi al sud-sud-est, i el de les Capceres d'Estany Roi al nord.
** Cresta dels Gémena. Des de l'Estany Roi de Dalt es puja rumb nord-est.
*** Pic de l'Estany Gémena. Un cop a la carena es pot fer el cim que és al sud-est, i iniciar després el descens cap a l'Estany Gémena de Baix.
*** Coll d'Abellers per la carena occidental del Circ de Gémena: Pic del Cap d'Estany Roi, Pic de Baserca, Coll Arenós, Colladeta d'Abellers, Punta Senyalada i Pic d'Abellers.

## Referències

* 1 2 3 Calculada per Josep Borrut, amb les dades de l'Institut Cartogràfic de Catalunya. [Consulta: 18/07/2011]
* ↑ «Toponímia de la Vall de Boí». Arxivat de l'original el 2010-03-17. [Consulta: 30 juliol 2011].
* ↑ ICC - Institut Cartogràfic de Catalunya. Bony dels Roures. [Consulta: 30/09/2013]
* ↑ ICC - Institut Cartogràfic de Catalunya. Mapa Vall de Boí 1:25.000. Editorial Alpina. Bonys de la Cova. [Consulta: 30/09/2013]
* ↑ ICC - Institut Cartogràfic de Catalunya. Pic de Fenerui o Pic Roi. [Consulta: 30/09/2013]
* ↑ ICC - Institut Cartogràfic de Catalunya. Pic del Ferro. [Consulta: 01/10/2013]
* ↑ ICC - Institut Cartogràfic de Catalunya. Coll de Fenerui. [Consulta: 01/10/2013]
* ↑ ICC - Institut Cartogràfic de Catalunya. Mapa Vall de Boí 1:25.000. Editorial Alpina. Pic de les Capceres d'Estany Roi. [Consulta: 30/09/2013]
* ↑ ICC - Institut Cartogràfic de Catalunya. Pic del Cap d'Estany Roi. [Consulta: 01/10/2013]
* ↑ ICC - Institut Cartogràfic de Catalunya. Pic de Baserca. [Consulta: 01/10/2013]
* ↑ ICC - Institut Cartogràfic de Catalunya. Mapa Vall de Boí 1:25.000. Editorial Alpina. Coll Arenós. [Consulta: 01/10/2013]
* ↑ ICC - Institut Cartogràfic de Catalunya. Mapa Vall de Boí 1:25.000. Editorial Alpina. Colladeta d'Abellers. [Consulta: 01/10/2013]
* ↑ ICC - Institut Cartogràfic de Catalunya. Punta Senyalada. [Consulta: 01/10/2013]
* ↑ ICC - Institut Cartogràfic de Catalunya. Pic d'Abellers. [Consulta: 01/10/2013]
* ↑ ICC - Institut Cartogràfic de Catalunya. Coll d'Abellers. [Consulta: 01/10/2013]
* ↑ ICC - Institut Cartogràfic de Catalunya. Besiberri Sud. [Consulta: 22/09/2013]
* ↑ ICC - Institut Cartogràfic de Catalunya. Comaloforno. [Consulta: 22/09/2013]
* ↑ ICC - Institut Cartogràfic de Catalunya. Punta de Passet. [Consulta: 01/10/2013]
* ↑ ICC - Institut Cartogràfic de Catalunya. Punta de Lequeutre. [Consulta: 01/10/2013]
* ↑ ICC - Institut Cartogràfic de Catalunya. Bony de la Carma. [Consulta: 01/10/2013]
* ↑ ICC - Institut Cartogràfic de Catalunya. Pic de l'Estany Gémena. [Consulta: 01/10/2013]
* ↑ ICC - Institut Cartogràfic de Catalunya. Estany Roi de Dalt. [Consulta: 01/10/2013]
* ↑ ICC - Institut Cartogràfic de Catalunya. Estany Roi. [Consulta: 01/10/2013]
* ↑ ICC - Institut Cartogràfic de Catalunya. Estany Gelat (N). [Consulta: 01/10/2013]
* ↑ ICC - Institut Cartogràfic de Catalunya. Estany Gelat (SE). [Consulta: 01/10/2013]
* ↑ ICC - Institut Cartogràfic de Catalunya. Estany Gelat (SO). [Consulta: 01/10/2013]
* ↑ ICC - Institut Cartogràfic de Catalunya. Estany Gémena de Dalt. [Consulta: 01/10/2013]
* ↑ ICC - Institut Cartogràfic de Catalunya. Estany Gémena de Baix. [Consulta: 01/10/2013]
* ↑ Editorial Alpina. Vall de Boí [mapa], Primera edició, 1:25.000, L. Cartografia de Servicio Geográfico del Ejército. (febrer 2001)

## Bibliografia

* Editorial Alpina. Vall de Boí [mapa], Primera edició, 1:25.000, L. Cartografia de Servicio Geográfico del Ejército. (febrer 2001)
* Institut Cartogràfic de Catalunya. Parc Nacional d'Aigües Tortes i Estany de Sant Maurici [mapa], Segona edició, 1:25.000. (abril 1998)

## Enllaços externs

* ICC - Institut Cartogràfic de Catalunya. Vall de Llubriqueto. [Consulta: 30/09/2013]